ດາວໂຫຼດ App CRI-FM93 ລະບົບ IOS
ດາວໂຫຼດ App CRI-FM93 ລະບົບ Android
ຕອນທ່ຽງວັນທີ 5 ກຸມພານີ້, ທ່ານສີຈິ້ນຜິງ ປະທານປະເທດຈີນ ພ້ອມກັບພັນລະຍາ ທ່ານນາງເຜີງລີ້ຢວນ ໄດ້ຈັດງານລ້ຽງຢູ່ຫໍສະພາປະຊາຊົນທີ່ນະຄອນຫຼວງປັກກິ່ງ ເພື່ອຕ້ອນຮັບແຂກຜູ້ມີກຽດສາກົນທີ່ເຂົ້າຮ່ວມພິທີເປີດງານກິລາໂອລິມປິກລະດູໜາວປັກກິ່ງປີ 2022.
ກ່ອນອື່ນ, ທ່ານສີຈິ້ນຜິງໄດ້ຕາງໜ້າລັດຖະບານ ແລະ ປະຊາຊົນຈີນສະແດງຄວາມຍິນດີຕ້ອນຮັບຢ່າງສຸດໃຈຕໍ່ບັນດາແຂກຜູ້ມີກຽດທີ່ເດີນທາງໄປປະເທດຈີນເພື່ອເຂົ້າຮ່ວມງານກິລາໂອລິມປິກລະດູໜາວປັກກິ່ງ, ສະແດງຄວາມຂອບໃຈຢ່າງສຸດໃຈຕໍ່ລັດຖະບານ ແລະ ປະຊາຊົນບັນດາປະເທດ ກໍຄື ອົງການຈັດຕັ້ງສາກົນທັງຫຼາຍທີ່ເອົາໃຈໃສ່ ແລະ ສະໜັບສະໜູນງານກິລາໂອລິມປິກປັກກິ່ງ.
ທ່ານສີຈິ້ນຜິງກ່າວເນັ້ນໜັກວ່າ, ກິລາໂອລິມປິກໄດ້ບັນຈຸຄວາມປາຖະໜາທີ່ດີງາມຂອງມວນມະນຸດທີ່ມີຕໍ່ສັນຕິພາບ ຄວາມສາມັກຄີ ແລະ ຄວາມກ້າວໜ້າ. ພວກເຮົາຄວນຈື່ຈຳອຸດົມການແຕ່ຫົວທີຂອງກິລາໂອລິມປິກ, ຮ່ວມກັນຮັກສາສັນຕິພາບຂອງໂລກ, ຍຶດໝັ້ນຫຼັກການທີ່ເຄົາລົບກັນ ແລະ ປະຕິບັດຕໍ່ກັນຢ່າງສະເໝີພາບກັນ, ຮ່ວມກັນສ້າງໂລກທີ່ມີສັນຕິພາບຖາວອນ. ພວກເຮົາຄວນເຊີດຊູສົ່ງເສີມຈິດໃຈກິລາໂອລິມປິກ, ສາມັກຄີກັນເພື່ອຮັບມືກັບສິ່ງທ້າທາຍຮ່ວມຂອງປະຊາຄົມໂລກ, ປະຕິບັດຕາມລັດທິຫຼາຍຝ່າຍທີ່ແທ້ຈິງ, ຮ່ວມກັນສ້າງວົງຄະນາຍາດສາກົນທີ່ມີຄວາມປອງດອງກັນ ແລະຮ່ວມມືກັນ. ພວກເຮົາຄວນປະຕິບັດຕາມຈຸດປະສົງຂອງກິລາໂອລິມປິກ, ຊຸກຍູ້ພາລະກິດກ້າວໜ້າຂອງມວນນຸດຢ່າງຕໍ່ເນື່ອງ, ຮັກສາຄ່ານິຍົມຮ່ວມຂອງມວນມະນຸດ ຄື ສັນຕິພາບ ການພັດທະນາ ຍຸຕິທຳ ຄວາມເປັນທຳ ປະຊາທິປະໄຕ ແລະ ເສລີພາບ, ຊຸກຍູ້ການແລກປ່ຽນລະຫວ່າງອະລິຍະທຳທີ່ແຕກຕ່າງກັນ, ຮ່ວມກັນສ້າງປະຊາຄົມຮ່ວມຊາຕາກຳຂອງມວນມະນຸດ.
ທ່ານໂທມາສ ບັກສ ປະທານຄະນະກຳມະການໂອລິມປິກສາກົນ, ທ່ານອັນໂຕນີໂອ ກູເຕີເຣັສ ເລຂາທິການໃຫຍ່ອົງການສະຫະປະຊາຊາດຕ່າງໄດ້ກ່າວຄຳປາໄສ. ທັງສອງທ່ານໄດ້ຕາງໜ້າແຂກຜູ້ມີກຽດສາກົນສະແດງຄວາມຂອບໃຈຕໍ່ການຕ້ອນຮັບຢ່າງອົບອຸ່ນຂອງທ່ານປະທານສີຈິ້ນຜິງ, ຊົມເຊີຍພິທີເປີດງານກິລາໂອລິມປິກລະດູໜາວປັກກິ່ງໄດ້ຮັບຜົນສຳເລັດຢ່າງຈົບງາມ. ພວກທ່ານກ່າວວ່າ, ປະຊາຊົນຈີນມີຊື່ລືນາມທີ່ມີປະສິດທິພາບ ມີຄວາມຕັດສິນໃຈ ແລະ ມີພະລັງຊີວິດຊີວາ, ບໍ່ວ່າໃນການຕ້ານກັບພະຍາດໂຄວິດ-19 ຫຼື ການຈັດງານກິລາໂອລິມປິກລະດູໜາວປັກກິ່ງລ້ວນແຕ່ໄດ້ຢັ້ງຢືນເລື່ອງນີ້. ໃນປັດຈຸບັນນີ້, ໂລກພວມປະເຊີນໜ້າກັບສິ່ງທ້າທາຍຫຼາຍຢ່າງ, ຍິ່ງຕ້ອງການສາມັກຄີ ແລະ ຮ່ວມມືກັນ. ຫວັງວ່າປະຊາຄົມໂລກຈະຖືເອົາງານກິລາໂອລິມປິກລະດູໜາວປັກກິ່ງເປັນໂອກາດທີ່ດີ, ແກ້ໄຂຄວາມຂັດແຍ້ງກັນ, ຮ່ວມກັນກ້າວໄປສູ່ອະນາຄົດ, ຮ່ວມກັນສ້າງອະນາຄົດທີີ່ດີງາມກວ່າເກົ່າ.